**Referat af bestyrelsesmøde**

**tirsdag den 13. september kl. 18.00 i klubhuset.**

**Dagsorden:**

**1.** Godkendelse af seneste referat (juni måneds bestyrelsesmøde),

**2**. Beretning vedr. Slagelse Kommune og SCRM aftale vedr. el-cykle samarbejde,

**3.** Status vedr. cyklearrangementet ”tourdesv” søndag den 25. september (John A. vedr. antal tilmeldte fra SCRM),

**4.** Status vedr. afslutningsturen, som foreløbigt er aftalt til søndag den 2. oktober,

**5.** Opbevaring og sortering af ØL og VAND,

**5.b.** Medlemmernes anvendelse klubtøj under fælles arrangementer,

**5.c.** Søren Andersens forslag om Gløgg-tur i november,

**6.** Evt. herunder bestyrelsens indlæg.

**Referat:**

**Ad pkt. 1:** I.a.b.

**Ad pkt. 2:** Formanden orienterede om ”Projektet, El-cykel i samarbejde med Center for Omsorg og Sundhed (COS), Slagelse Kommune”.

Projektet er opstået via en henvendelse fra COS til formanden. Det er hensigten, at SCRM i samarbejde COS skal etablere træning for kronisk syge, primært personer der lider af KOL, Hjerte-/Karsygdomme og Gigt. COS søger, på vegne af SCRM, om støtte via Kommunens § 18 fondsmidler til indkøb af to El-cykler, som planlægges indkøbt ved Fri Bike Shop. Disse to cykler forbliver SCRM ejendom. Endvidere støtter kommunen med køb af yderligere en El-cykel, som stilles til rådighed for projektet på ubestemt tid.

Formanden har fået tilsagn fra Britt Balshøj, Freddy Nielsen samt Svend Jacobsen, at disse vil påtage sig at køre/træne med de sygdomsramte, som viser interesse i at motionere på El-cykler.

COS planlægger et pressemøde med deltagelse af COS og SCRM, hvor projektet offentliggøres til kendskab for alle beboere i kommunen, og alle vil herefter få lejlighed til at deltage i projektet, og efterfølgende melde sig ind i SCRM.

Endvidere er der planlagt et ”Åbent hus arrangement” den 11. oktober kl. 13.00 – 15.00 ved Alliancehaven, hvor COS, SCRM og Fri Bike Shop er repræsenterede. Fri Bike Shop stiller et antal El-cykler til rådighed, således at fremmødte gives lejlighed til at prøve en guidet tur på el-cykel. Herefter er det planen, at interesserede skal anskaffe sin egen El-cykel og evt. melde sig ind i SCRM.

De kronisk sygdomsramte har alle deltaget i Slagelse Kommunes genoptræningsprogram ved diverse træningscentre, og alle er udskrevet fra disse centre ”som raske”. Der er derfor ingen særlige hensyn at tage for dem, som kører træningsture med deltagerne.

SCRM overtager vedligeholdelsesansvar for de rådige El-cykler, som indledningsvis er dækket af en to-årig garantiaftale, ligesom en ”livsvarig” serviceaftale med Fri Bike Shop dækker alm. service og vedligeholdelse. Reparationer med udskiftning af sliddele m.v. påhviler SCRM.

De ansøgte Fondsmidler vil tidligst kunne frigives ultimo 2016, og derfor forventes det, at projektet først – for alvor – startes op i det nye år.

Det er imidlertid hensigten, at SCRM påbegynder træning på El-cykler snarest efter det planlagte pressemøde, som p.t. ikke er dateret.

Medlemmer, der har kendskab til personer, som har interesse/lyst til at deltage på klubniveau, opfordres derfor til at informere om dette projekt, så ”vi kan få gang i emnet”!

Til info kan det oplyses, at den af Slagelse Kommune donerede El-cykel **er** indkøbt ved Fri Bike Shop. Cyklen er klar til levering i løbet af uge 38.

Alle cykler opbevares i et kælderlokale i Alliancehaven, og alle træningsture for COS/SCRM projektet udgår indledningsvis herfra.

Øvrige med interesse for at deltage i træning på El-cykel kan deltage i SCRM normale træningsperioder.

Bestyrelsen bakkede op om projektet, og gav formanden tilladelse til at underskrive samarbejdsaftalen med COS.

**Evt. spørgsmål vedr. projektet kan rettes til formanden.**

**Ad pkt. 3:** Der er p.t. 21 tilmeldte SCRM medlemmer til TOURDESV, som afvikles søndag den 25. september med start ved Frederikshøj.

Medlemmer som ønsker at deltage kan fortsat melde deres deltagelse ved henvendelse til John Agertoft. SCRM betaler startgebyr.

**Ad pkt. 4:**Afslutningsturen er fortsat planlagt til søndag den 02. oktober.

Info vedr. turen tilgår, når endelige aftaler er på plads.

**Ad pkt. 5a:**Bestyrelsen har erkendt en lækage i det opbevarede lager af sodavand, og i den anledning vil der blive foretaget en grundig oprydning i SCRM skabe i klubhuset. Karsten og John har påtaget sig opgaven.

**Ad pkt. 5b**:Bestyrelsen ser gerne, at medlemmer der har været så længe i klubben, at de har fået udleveret klubtøj, anvender dette i forbindelse med klubtræninger og andre arrangementer i klubregi.

SCRM har overfor vore sponsorer indgået aftale om, at SCRM repræsenterer sponsorerne ved alle klubaktiviteter.

**Ad pkt. 5c:**Søren Andersen har foreslået, - og påtaget sig -, at planlægge et klubarrangement med udgangspunkt på Sørens adresse i Tåderup. Ideen er, at medlemmer møder på Sørens adresse og kører en af Søren planlagt MTB rute i skovene i nærheden af Tåderup. Der vil – udover MTB turen – blive planlagt er tilsvarende tur på landevej.

Søren varmer sin garage op, og efter turen serveres der glögg og æbleskiver.

Arrangementet er planlagt til lørdag den 12. november med start kl. 09.30.

**Mange tak til Søren for dette initiativ.**

**Ad pkt. 6: På den efterfølgende klubaften refereres nedennævnte:**

Gert informerede om den forestående 200 km Audax Brevet tur, hvor alle kan deltage.

**Info via Gert.**

Formanden åbnede en debat om klubbens træningskultur – eller til tider mangel på samme.

Der har periodevis været tilfælde, hvor medlemmer – specielt i den ”langsomme kategori” - har følt sig presset til at deltage på et hold, hvor hastigheden har været rigeligt høj i forhold til niveauet.

Dette er jo et gammelt kendt problem, og med den givne anledning opfordrer bestyrelsen til, at medlemmer som rettelig ”hører til hold et – / - 2” deltager på det hold, som hastighedsmæssigt passer den enkelte, og ikke lader sig – ofte af bekvemmelighedsårsager – falde ned på et ”lavere” rangerende hold. Det skaber ofte problemer, når ”de bedre kørende” i løbet af træningen - i en god mening - lægger sig forrest for at ”trække og aflaste” de svagere medlemmer. Der er i sådanne tilfælde en klar tindens til at hastigheden – ubevidst – øges til yderligere belastning af svagere kørende.

Det er derfor bestyrelsens ønske, at alle tager ansvar i sådanne situationer, og at dem med overskud holder sig bagest i gruppen.

Det vil i langt de fleste tilfælde give det bedste klima, såfremt tempoet angives, der hvor følelserne er største.

Det er bestyrelsens håb, at vi alle vil medvirke til at skabe en god og tiltalende træningskultur, som også giver nye medlemmer en følelse af,

**at SCRM er et godt sted at være.**

Referent

Ib P. Jensen